Lõvi sümbol on lõvi lakk. Loomade kuningas sümboliseerib selle tähemärgi kuninglikku loomust
Lõvi
**Lõvi** (ladina keeles *Leo*) (♌) on viies sodiaagimärk.

Allpool esitatud väited ja kirjeldused ei ole teaduspõhised, vaid peegeldavad ühiskonnas levinud uskumusi. Teaduspõhine seisukoht sodiaagimärkide kohta on esitatud koos relevantsete viidetega astroloogia-teemalise artikli alapealkirjas „Teaduslik analüüs".

  

Südasuve sümbol, elurõõmust pakatav Lõvi märk tähistab ehedat loomiskirge. Inimene, kel on Päike Lõvis, on energiline, rõõmsameelne, vajab palju komplimente ja oskab neid ka teistele teha. Tema ülesanne on soojendada oma kiirguse ja positiivsusega ka neid, kellel on vähem energiat ja mängulusti. Kuna Lõvi on harjunud rambivalguses särama, siis pimedas istuv publik ei paista talle hästi kätte ja nii on ta pahatahtlike poolt üsna haavatav. Sageli tegeleb Lõvi kas tööalaselt või vabal ajal lastega, draamakunstiga, meelelahutusega. Lõvi on kõigist sodiaagimärkidest suurim romantik. Negatiivse poole pealt kipub pidevalt aplausi ootama, on edev, väga uhke, jäik oma põhimõtete järgimisel ja kergesti haavuv .

Kuu Lõvis näitab, et inimese emotsioonid on lõvilikud. Inimene tunneb end kõige paremini olukorras, kus teised teda lugupidavalt kuulavad. Ta võib olla väga vapper, sest nii saab teiste tähelepanu ja austust. Kriitika ja samuti abi küsimine mõjub ta enesehinnangule väga halvasti. Lõvi Kuuga inimene on särav ja mänguline ning emotsioonides üsna dramaatiline. Negatiivse poole pealt enesekeskne .

Merkuur Lõvi märgis viitab sellele, et inimene rahuldab oma tähelepanuvajadust esinemise, kõnede pidamisega. Ta võibki olla väga hea oraator ja ütleb igal juhul oma arvamuse välja ka siis, kui seda ei küsita. Ta on oma arvamustes väga kindel ega muuda neid teiste survel. Võib olla suhtlemisel üsna teatraalne ja kasutada ülepaisutatud väljendeid .

Veenus Lõvis näitab, et inimene võib olla üsna edev ja kui ise ei suuda avalikku tähelepanu saavutada, püüab ta seda teha partneri abil. Enamasti on Lõvi Veenusega inimene kunstiandega, aga ka üsna luksusliku maitsega ja võib jätta jõukama mulje, kui ta tegelikult on. Teeb meelsasti kingitusi .

Marss Lõvis viitab suurele eneseuhkusele ja dramaatilistele vihahoogudele. Viha lahtub kiiresti, kui tal on võimalik leida eneseväärikust säilitav lahendus. Ta ei pea üldiselt pikka viha. Lõvi Marsiga inimene on elurõõmus ja energiline, ei taha teistele alluda, vaid valib oma suuna meelsasti ise ja tõmbab kaasa ka teisi. Armastab end proovile panna .

Jupiter Lõvis võimendab lõvilikku eneseusku ja sära. Ta suudab teisi julgustada ja innustada, negatiivse poole pealt võib olla liialt enesekeskne. Ta saab palju tähelepanu, sest oskab enda ümber luua positiivsust ja elurõõmu, liikudes ka ise selle abil elus edasi .

Saturn Lõvi märgis võib viidata inimesele, kes on eriti tundlik oma väärikuse haavamise suhtes. Ta on väga enesekriitiline ja enda suhtes nõudlik, vajades oma loomingulisuse väljendamisel julgustust. Lõvi Saturniga inimene on üsna tugeva enesedistsipliiniga, oskab ülesandeid delegeerida .

Uraan liikus Lõvis viimati ca 1956–62. Sel ajal sündinud põlvkond on armusuhetes vaba, ei taha traditsioonilist seotust. Inimesed on väga tugeva tahtejõuga, loominguliselt originaalsed ja eelistavad isiklike normide loomist üldkehtivatega kohanemise asemel. Negatiivse poole pealt esineb egoismi, kui suunavad oma energia liialt isiklikku ellu .

Neptuun liikus Lõvis aastail ca 1915–28. Sel ajal sündis muusikaliste ja kunstiannetega loominguline põlvkond. Armastuses võivad nad olla suured idealistid, kipuvad liigselt kulutama lõustustele ja võivad lastekasvatamisel olla vähese reaalsustajuga .

Pluuto oli Lõvis viimati aastail ca 1939–57. Sel ajal sündinud põlvkond õpib tundma oma loomingulisust ja ennast loominguliselt väljendama, nad võivad olla oma loomingu suhtes väga tundlikud ja haavatavad. Paljudel võib olla ülisuur tunnustuse- ja armastusevajadus. See põlvkond on tugeva tahtega, dramaatilise väljenduslaadiga, negatiivse poole pealt vahel ka uhke ja võimukas .

Traditsioonilised vastavused
----------------------------

| Parameeter |  |
| --- | --- |
| Aeg | ca 23. juuli – 22. august |
| Valitseja | Päike |
| Domineeriv sõnapaar | Ma tahan |
| Sünnimaja | Viies |
| Omadus | Kindel |
| Element | Tuli |
| Polaarsus | Polaarne |
| Eksaltatsioon | Pluuto |
| Langus | Merkuur, Neptuun  |
| Pagendus | Uraan |
| Aastaaeg | Hilissuvi |
| Nädalapäev | Pühapäev |
| Number | 1 |
| Füsioloogia | Süda, lülisammas, alaselg |
| Sünnikivid | Kassisilm, rubiin |
| Kristallid | Tiigrisilm, merevaik, Boji kivi, karneool, krüsokall, tsitriin, damburiit, smaragd, tuliahhaat, granaat, kuldberüll, roheline ja roosa turmaliin, kuntsiit, larimar, muskoviit, oonüks, oranž kaltsiit, petaliit, pürolusiit, kvarts, punane obsidiaan, rodokrosiit, topaas, türkiis, kollane spinell |
| Metall | Kuld |
| Värvid | Oranž, kuldkollane, roheline, punane |
| Loomad | Lõvid, kodukassid, ilvesed |
| Taimed | Kannatuslill, vereurmarohi, päevalill, saialill, kollane nartsiss, lavendel, kollane liilia, moon, puuvõõrik, võõrasema |
| Puud | Tsitrus, seeder, magnoolia, palm, loorberipuu, kreeka pähklipuu |
| Kohad | Itaalia, eriti Rooma; Prantsusmaa, eriti Riviera; Tšehhi Vabariik, eriti Praha; Türgi; Lõuna-Iraak; Liibanon; Böömimaa; India, eriti Mumbai; Põhja-Ameerika, eriti Chicago või Philadelphia; eksklusiivsed kuurordid; džunglid; metsad ja laaned; kõrbed ja ligipääsmatud kohad; tule ja kollete lähedus; lossid |

Tuntud Lõvisid
--------------

|  |  |
| --- | --- |
| * Tõnu Kilgas, 13. august, eesti näitleja
* Vaiko Eplik, 1. august, eesti laulja
* Andrus Kivirähk, 17. august, eesti kirjanik
* Indrek Sei, 26. juuli, eesti ujuja
* Heiki Trolla (Navitrolla), 10. august, eesti kunstnik
* Laine Randjärv, 30. juuli, eesti poliitik
* Olari Taal, 7. august, eesti ettevõtja
* Mart Sander,10. august, eesti laulja, kunstnik, muusik
* Katrin Karisma, 21. august, eesti näitleja, laulja
* Marko Asmer, 30. juuli, eesti motosportlane
* Nikolai Triik, 7. august, eesti kunstnik
* Helgi Sallo, 10. august, eesti näitleja ja laulja
* Martin Luther, 26. juuli, eesti tööstur
* Gunnar Aarma, 6. august, eesti teadjamees
* Ernst Jaakson, 11. august, eesti diplomaat
 | * Alexandre Dumas, 24. juuli, prantsuse kirjanik
* Mick Jagger, 26. juuli, inglise muusik, laulja ja laulukirjutaja
* Fernando Alonso, 29. juuli, hispaania Vormel 1-sõitja
* Arnold Schwarzenegger, 30. juuli, Austria päritolu USA näitleja ja poliitik
* Henry Ford, 30. juuli, USA tööstur ja Ford Motor Company asutaja
* Yves Saint Laurent, 1. august, prantsuse moelooja
* Barack Obama, 4. august, USA president
* Neil Armstrong, 5. august, USA astronaut; esimene inimene Kuul
* Whitney Houston, 9. august, USA lauljanna
* Antonio Banderas, 10. august, hispaania näitleja
* Napoleon Bonaparte, 15. august, Prantsusmaa keiser
* Madonna, 16. august, USA lauljanna
* James Cameron, 16. august, Kanada filmirežissöör
* Robert De Niro, 17. august, USA näitleja
* Coco Chanel, 19. august, prantsuse moelooja
* Priit Strandberg, 18. august, eesti näitleja
 |

Viited
------

1. ↑  Astromaailm, kevade- ja suvemärgid
2. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 49–50
3. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 81
4. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 104–105
5. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 117–118
6. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 127
7. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 133
8. ↑  Frances Sakoian ja Louis Acker. "Astroloogia õpik", tõlkinud Heda Koff, Chiron, Pärnu 1995, lk 162–163
9. ↑  Frances Sakoian ja Louis Acker. "Astroloogia õpik", tõlkinud Heda Koff, Chiron, Pärnu 1995, lk 173
10. ↑   My Astrology Book, Pluto in Leo
11. 1 2 3  Lõvi iseloomustus vara.ee's välja otsitud 23.07.10
12. 1 2 3 4 5  Judy Hall. "Astroloogiapiibel", tõlkinud Ivi Smidt, Maalehe Raamat, Tallinn 2005, lk 60
13. 1 2 3 4 5 6 7 8 9 10 11 12  Judy Hall. "Astroloogiapiibel", tõlkinud Ivi Smidt, Maalehe Raamat, Tallinn 2005, lk 67

| * v
* r
Sodiaak |
| --- |
| Astronoomia | Sodiaagi tähtkujud | 
Jäär • Sõnn • Kaksikud • Vähk • Lõvi • Neitsi • Kaalud • Skorpion • Maokandja • Ambur • Kaljukits • Veevalaja • Kalad |
| Astroloogia | Sodiaagimärgid | 
Jäär • Sõnn • Kaksikud • Vähk • Lõvi • Neitsi • Kaalud • Skorpion • Ambur • Kaljukits • Veevalaja • Kalad |
| 
 •  •  •  •  •  •  •  •  •  •  •  |